Kommissie vra inligting oor staatskaping | Netwerk24
Kommissie vra inligting oor staatskaping
Deur Eugenie Gregan 08 Junie 2018 15:19
Terence Nombembe (links), hoofondersoeker van die kommissie, adjunkhoofregter Raymond Zondo, voorsitter, en Khotso de Wee, sekretaris, in Mei op ’n mediakonferensie. Foto: Eugenie Gregan
Mense wat inligting oor moontlike staatskaping, korrupsie en bedrog in die staat het, is gevra om dit aan die regterlike kommissie wat staatskaping ondersoek, te verskaf.
Inligting of bewyse kan by die kommissie se kantoor op die tweede verdieping van Hillside House, Empireweg 17, in Johannesburg afgelewer word. Inligting kan ook na inquiries@sastatecapture.org.za gestuur word of mense kan die kommissie by 010 214 0651 bel om ’n afspraak met een van die lede te maak.
Die identiteit van mense wat inligting verskaf, sal beskerm word.
Adjunkhoofregter Raymond Zondo, voorsitter van die kommissie, het in Mei aangekondig die ondersoek sal van 18 maande tot twee jaar duur. Die kommissie beplan om die eerste verhore in Augustus te hou.
Oudpres. Jacob Zuma het die kommissie in Januarie aangestel nadat die voormalige openbare beskermer, adv. Thuli Madonsela, hom opdrag gegee het om staatskaping te ondersoek. Zondo het in Maart die span aangekondig wat die ondersoek onder sy voorsitterskap sal behartig. Advv. Mahlape Sello en Philip Mokoena is sedertien ook as lede van die kommissie aangestel.
Meer oor: Kommissie | Ondersoek Na Staatskaping | Inligting
Zondo wil in Julie begin
Regter Zondo sê meer oor ondersoek na staatskaping